<classify> RAIS John Magufuli amewapongeza Watanzania wote walioshiriki kwenye uchaguzi wa serikali za mitaa huku akiuelezea uchaguzi huo kuwa umefanyika kidemokrasia.Pamoja na hayo, ameelezea namna mabadiliko katika sekta ya madini ikiwemo kuboreshwa kwa sheria ya madini, yanavyoineemesha na kuiongezea mapato serikali na hivyo kutekeleza ipasavyo huduma za kijamii.Pia amepiga marufuku halmashauri zote nchini kwenda kukopa fedha benki kwa ajili ya miradi ya maendeleo na kubainisha kuwa huo ni sawa na wizi wa fedha za wananchi kwani kazi hiyo inafanywa na hazina pekee.Dk Magufuli aliyasema hayo jana wakati akizungumza na wananchi akiwa njiani kuelekea Shinyanga kwa ajili ya ziara yake ya kikazi.Aliwapongeza Watanzania kwa kushiriki vyema kwenye uchaguzi huo na kuwachagua viongozi wanaowataka. Uchaguzi wa serikali za mitaa uliofanyika Novemba 24, Chama cha Mapinduzi CCM kilipata ushindi wa asilimia 99.9.Pia baadhi ya vyama vya siasa vikiwemo Chadema, CUF na ACT ambavyo hata hivyo vilitangaza kujitoa kwenye uchaguzi huo, wagombea wake katika baadhi ya maeneo wameibuka na ushindi.Akizungumzia marufuku ya halmashauri, alibainisha kuwa hataki kuona mkurugenzi yeyote wa manispaa, wilaya au jiji anayekopa fedha benki kwa ajili ya mradi wowote. Alisema fedha zinazokusanywa ndio zitakazopelekwa kwenye miradi hata kama hazitoshi hakuna kukopa na mwenye dhamana ya kukopa ni hazina pekee.Kuanzia leo, mkurugenzi yeyote atakayekopa anatumia fedha kidogo za watanzania benki ajihesabie amefukuzwa kazi. Huko nilipotoka nimesikia eti mkurugenzi amekopa benki ya TIB, vifedha vyenyewe vya wananchi wanavyokusanya ni vidogo halafu unaenda kukopa unarudisha na riba, alisisitiza.Aliagiza mkurugenzi yeyote aliyekopa mpaka sasa fedha hizo benki ahakikishe anazirudisha vinginevyo, hatua kali zitachukuliwa.Akizungumzia suala la madini, Dk Magufuli alibainisha kuwa serikali yake katika jitihada za kudhibiti kuibiwa kwa rasilimali za madini nchini, iliamua kubadilisha sheria ambayo sasa kila mwekezaji katika eneo la madini ni lazima aingie ubia na serikali.Baada ya kupitishwa sheria, sasa madini yote ni ya watanzania kupitia sheria iliemtu yeyote akija kuchimba madini hapa lazima aingie ubia na serikali. Naipongeza Barrick kuingia ubia na Tanzania na kuunda kampuni ya Twiga. Sasa faida tutakayopa ni pasu kwa pasu, alifafanua....Tukipata Sh milioni 10, tano zetu tano zao. Hii ndio njia pekee ya sasa taifa la Tanzania kufaidi mali zetu, tumechezewa sana, fedha zitakazopatikana zitapelekwa kwenye mabarabara, afya na maeneo mengine ya huduma za jamii, alisisitiza.Alisema awali kulikuwa na mtindo wanakuja watu wanasema wanatafiti miaka miwili mpaka 10.Eti wanatafiti dhahabu hii ndio ilikuwa njia ya kutula na kutibia. Halafu yanatokea maigizo kuwa eti wachimbaji wadogo hawaruhusiwi kugusa eneo eti ni la mwekezaji. Kwani watanzania hawawezi kuwa wawekezaji?Alisema ndio maana hata sasa kupitia sheria hiyo umewekwa utaratibu kuwa ni lazima wachimbaji wadogo walindwe. Alisema Tanzania ni nchi tajiri mno kuliko nchi nyingi za Ulaya lakini kwa kuwa watanzania wamepumbazwa bado wanaambiwa kuwa wao ni masikini.Ukiambiwa masikini utabaki kuwa masikini. Tulijengwa kwamba sisi ni masikini ukweli sisi si masikini. Huwezi kuwa masikini wakati una ardhi kama hii, ukichimba kidogo una dhahabu, madini ya nikoli, vito kadhaa, alisema.Alisema ili kuonyesha kuwa nchi hiyo si masikini baada ya mabadiliko katika sekta ya madini kuanzia sheria mpaka kuanzishwa kwa masoko ya madini katika dhahabu pekee mapato yameongezeka kutoka Sh bilioni 191 na sasa yanatarajiwa kufikia Sh bilioni 450.Awabana watendajiAkiwa eneo la Masumbwe mkoani Geita aligeuka mbogo baada ya kutoridhishwa na majibu ya Mkurugenzi na Mhandisi wa Halmashauri ya Mbogwe kuhusu fedha zilizotengwa kwa ajili ya ujenzi wa barabara katika kata hiyo ya Masumbwe.Dk Magufuli alihoji kiasi cha Sh bilioni 3.6 zilizotengwa kwa ajili ya ujenzi wa barabara hizo zimejenga barabara gani katika kata hiyo na ni kilometa ngapi na ni kwa kiwango gani.Wakati akihoji hayo, aliwahoji wananchi pia kama kuna hata nusu kilometa ya barabara iliyojengwa na wote wakasema hakuna. hapa yupo mwenyekiti wa baraza la madiwani? Nafikiri hapa Masumbwe kuna tatizo moja, maendeleo yoyote yanahusisha u sharp wa kiongozi,Sasa miaka minne yote zimeingia zaidi ya Sh bilioni nne, wanaopanga matumizi ya fedha hizi ni madiwani, mkurugenzi wa wilaya na mbunge. Kwenye wilaya nyingine fedha zinapopelewa mnaona barabara zinatengenezwa tofauti na hapa, alieleza.Aliwataka Mbunge, Mkuu wa Wilaya na madiwani wakakae na kuja na mpango wa kujenga barabara za lami eneo hilo vinginevyo hatomuachia wala kumsamehe mtu yeyote.Haiwezekani tumeahidi kujenga lami halafu eneo halina hata kilometa moja ya lami, sasa kama lami hakuna na nyie mtakuwa hakuna siku nikiamua, alisisitiza.  <topic>: kitaifa 